《天香 龙涎香》
清代·李良年

截竹声收，啖花唇滑，探珠试约同去。远市浮银，长鱼漾渌，掠取梦中铅露。

轻圆才印，尽麝水、兰芬同炷。依旧难驯心性，濛濛吹作烟雾。

脂盒粉奁曾伍。小鬟携、画屏遮处。箫局横陈付与，萦回千缕。

今日篆痕重袅，叹雨绝、云垂渺无据。须草平铺，欲熏还住。

作者简介：（1635—1694）清浙江秀水人，字武曾。诸生。与兄李绳远、弟李符并著诗名，时称三李。又与朱彝尊称朱李。诗初学唐人，持格律甚严。古文长于议论。曾举博学鸿儒科，罢归。有《秋锦山房集》。